Britannian Cambridgen ja Ruotsin Lundin yliopiston tutkijat ovat kehittäneet uuden teoreettisen mallin siitä, miten Alzheimerin tautia voisi hoitaa.

”Tämä on ensimmäinen ehdotettu systemaattinen tapa hyökätä Alzheimerin taudinaiheuttajia vastaan”, professori Michele Vendruscolo kertoo Cambridgen yliopiston tiedotteessa.

”Nykyisin, kun taudinaiheuttaja on tunnistettu, olemme pystyneet kehittämään strategian, jolla lääkitys voidaan kohdistaa näihin myrkyllisiin hiukkasiin.”

Alzheimerin aiheuttajana pidetään haitallisia proteiineja, jotka kertyvät aivoissa kimpuiksi. Niistä ei pääse eroon.

”Terveillä aivoilla on laadunvalvontajärjestelmä, joka hankkiutuu eroaan mahdollisesti vaarallisista proteiinikerääntymistä. Ihmisen ikääntyessä aivot menettävät kykynsä hankkiutua eroon niistä, mikä johtaa sairastumiseen.”

”Se on kuin jätteiden kierrätystä. Jos on hyvä systeemi, pääset roskista eroon nopeasti. Jos ei, ajan myötä hukut roskaan. Sama koskee aivoja.”

Alzheimer-tutkimuksen päätavoitteena pidetään rokotteen tapaan toimivaa lääkitystä, joka suojaisi aivoja proteiinin kertymiseltä ennaltaehkäisevästi. Toinen vaihtoehto olisi kehittää lääke, joka puhdistaisi aivot kertyneestä aineesta.

Toistaiseksi tässä ei ole onnistuttu, mutta tutkijat väittävät olevansa yhä lähempänä ratkaisua pulmaan.

Uuden teoreettisen mallin kautta voidaan tulevaisuudessa mahdollisesti luoda lääkemolekyylejä, jotka toimisivat Alzheimerin aiheuttajan vasta-aineena.

Tutkijaryhmän mukaan heidän mallinsa pohjalta kehitetty lääke olisi valmis ihmisillä testattavaksi jo kahden vuoden päästä.

Tutkimus ilmestyi Proceedings of the National Academy of Sciences -julkaisussa 24. syyskuuta.

Alzheimer on yksi maailman yleisimpiä tappajia. Sen aiheuttama aivojen solukuolema johtaa muun muassa muistinmenetykseen ja persoonallisuuden muutoksiin.

Erityisesti länsimaissa väestön ikääntyessä Alzheimerin ja dementian arvellaan vain lisääntyvän entisestään.

Tilastokeskuksen mukaan vuonna 2016 dementiaan – johon luetaan mukaan myös Alzheimerin tauti – kuoli lähes 9 200 suomalaista. Se oli oli lähes 600 ihmistä enemmän kuin edellisenä vuonna. Dementiaan kuolleiden määrä on yli kaksinkertaistunut vuosikymmenen aikana.